Document ID: 32006D0924

ODLOČBA KOMISIJE
z dne 13. decembra 2006
o spremembi Odločbe 2005/176/ES o kodificirani obliki in kodah za prijavljanje živalskih bolezni v skladu z Direktivo Sveta 82/894/EGS
(notificirano pod dokumentarno številko C(2006) 6437)
(Besedilo velja za EGP)
(2006/924/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Bolgarije in Romunije in zlasti člena 4(3) Pogodbe,
ob upoštevanju Akta o pristopu Bolgarije in Romunije in zlasti člena 56 Akta,
ob upoštevanju Direktive Sveta 82/894/EGS z dne 21. decembra 1982 o prijavljanju živalskih bolezni v Skupnosti (1) in zlasti člena 5 Direktive,
ob upoštevanju naslednjega:
(1)
Odločba Komisije 2005/176/ES določa kodificirano obliko in kode za prijavljanje živalskih bolezni v skladu z Direktivo 82/894/EGS (2).
(2)
Zaradi pristopa Bolgarije in Romunije je treba prilagoditi Odločbo 2005/176/ES.
(3)
Sklep Skupnega odbora ES-Ferski otoki št. 1/2001 z dne 31. januarja 2001 o določbah za izvajanje Protokola o veterinarskih zadevah, ki dopolnjuje Sporazum med Evropsko skupnostjo na eni strani ter vlado Danske in avtonomno vlado Ferskih otokov na drugi strani (3), določa, da morajo Ferski otoki sodelovati v sistemu obveščanja o boleznih živali (sistem ADNS).
(4)
Ferski otoki so Komisiji predložili seznam regij, ki se bodo uporabljale v sistemu ADNS. Navedene regije je zato treba dodati v Odločbo 2005/176/ES.
(5)
Španija je prilagodila imena in meje svojih veterinarskih regij. Prilagoditev regij v Španiji vpliva na sistem ADNS, vzpostavljen z Odločbo 2005/176/ES. Nove regije morajo zato nadomestiti sedanje regije v sistemu ADNS.
(6)
Mednarodni urad za kužne bolezni (OIE) je na svoji generalni skupščini maja 2005 s sprejetjem revidiranega poglavja o aviarni influenci določil, da je treba od 1. januarja 2006 uradno obvestiti OEI o visoko patogeni aviarni influenci in nizko patogeni aviarni influenci. Da se omogoči razlikovanje med uradnimi obvestili sistemu ADNS o izbruhih visoko patogene aviarne influence in uradnimi obvestili o izbruhih nizko patogene aviarne influence, je treba navedenima boleznima dodeliti različni kodi.
(7)
Poleg tega je treba omogočiti razlikovanje med obveščanjem o izbruhih aviarne influence pri prostoživečih pticah in obveščanjem o izbruhih aviarne influence pri domači perutnini, zaradi česar je treba tema dvema različnima izbruhoma dodeliti različni kodi.
(8)
Odločbo 2005/176/ES je zato treba ustrezno spremeniti.
(9)
Zaradi zaščite zaupnosti poslanih podatkov se prilogi k tej odločbi ne smeta objaviti.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2005/176/ES se spremeni:
1.
Priloge IV, V in X/11 se nadomestijo z besedilom iz Priloge I k tej odločbi.
2.
Besedilo iz Priloge II k tej odločbi se vstavi v Prilogo X.
Člen 2
Ta odločba se uporablja od 1. januarja 2007.
Vključitev Bolgarije in Romunije v Prilogi IV in X k Odločbi 2005/176/ES se uporablja ob upoštevanju datuma začetka veljavnosti Pogodbe o pristopu Bolgarije in Romunije
Člen 3
Ta odločba je naslovljena na države članice.
V Bruslju, 13. decembra 2006

Labels: 12
6